
ΒΟΥΛΗ ΤΩΝ ΕΛΛΗΝΩΝ
ΜΑΝΟΣ Ν. ΚΟΝΣΟΛΑΣ
Βουλευτής Ν. Δωδεκανήσου – ΝΕΑ ΔΗΜΟΚΡΑΤΙΑ
            Αθήνα, 18 Ιουνίου 2018
Αρ.Πρ.: 6888/18-6-2018


Ε Ρ Ω Τ Η Σ Η
Προς
Κύριο Υπουργό Υποδομών και Μεταφορών 

ΘΕΜΑ: «Κατάθεση νομοθετικής ρύθμισης για να επιλυθεί το πρόβλημα που αντιμετωπίζουν ομογενείς συμπατριώτες μας αλλά και επισκέπτες εκτός Ε.Ε, με την ενοικίαση αυτοκινήτων στην Ελλάδα»

Κύριε Υπουργέ,

Εδώ και αρκετό καιρό, οι ομογενείς συμπατριώτες μας από την Αμερική, τον Καναδά, την Αυστραλία και επισκέπτες από άλλες χώρες εκτός της Ευρωπαϊκής Ένωσης, αντιμετωπίζουν προβλήματα στην ενοικίαση αυτοκινήτων, όταν επισκέπτονται τη χώρα μας για τις διακοπές τους.
Αυτό οφείλεται στην απαίτηση διεθνούς άδειας οδήγησης, που εμποδίζει τις εταιρείες ενοικίασης αυτοκινήτων να ενοικιάσουν αυτοκίνητα σε ομογενείς συμπατριώτες μας που έχουν άδεια οδήγησης από τις ΗΠΑ, τον Καναδά ή την Αυστραλία.
Πρέπει να επισημανθεί, ότι η διεθνής άδεια οδήγησης δεν απαιτεί εξετάσεις αλλά, ουσιαστικά, είναι η μετάφραση των στοιχείων του κατόχου της εθνικής άδειας σε ειδικό έντυπο. 
Άλλωστε, η ικανότητα κάποιου να οδηγεί, αποδεικνύεται από την κατοχή της εθνικής άδειας οδήγησης.
Το θέμα είναι ιδιαίτερα σοβαρό. Χιλιάδες ομογενείς συμπατριώτες μας από τις ΗΠΑ, τον Καναδά και την Αυστραλία δεν μπορούν να νοικιάσουν αυτοκίνητο όταν επισκέπτονται τη χώρα μας, ενώ το συγκεκριμένο πρόβλημα προκαλεί απώλεια δημοσίων εσόδων και έχει αρνητικές επιπτώσεις στον τουρισμό μας.
Και άλλες χώρες της Ευρωπαϊκές Ένωσης αντιμετώπισαν ανάλογα προβλήματα, αλλά προχώρησαν σε νομοθετικές παρεμβάσεις προκειμένου να τα υπερβούν, κάτι που οφείλει να κάνει και η χώρα μας.
Το Υπουργείο Μεταφορών θα πρέπει να προωθήσει, άμεσα, ειδική διάταξη σύμφωνα με την οποία οι επισκέπτες από χώρες εκτός Ευρωπαϊκής Ένωσης θα μπορούν να προχωρήσουν σε ενοικίαση αυτοκινήτου, για όσο χρόνο ισχύει η βίζα εισόδου τους στη χώρα, μόνο με την εθνική άδεια οδήγησης που διαθέτουν εφόσον σε αυτήν τα στοιχεία αναγράφονται με λατινικούς χαρακτήρες.
Με τον τρόπο αυτό θα δοθεί μια ρεαλιστική και μόνιμη λύση στο πρόβλημα.

Κατόπιν των ανωτέρω
Ερωτάται ο Κύριος Υπουργός

1. Εάν στις προθέσεις της κυβέρνησης είναι η άμεση κατάθεση νομοθετικής ρύθμισης για να δοθεί η δυνατότητα στους  επισκέπτες που προέρχονται από χώρες εκτός της Ευρωπαϊκής Ένωσης και στους ομογενείς από τις ΗΠΑ, τον Καναδά και την Αυστραλία να ενοικιάζουν αυτοκίνητο στην Ελλάδα με την εθνική άδεια οδήγησης που διαθέτουν. 


Ο Ερωτών Βουλευτής

Μάνος Κόνσολας
Βουλευτής Δωδεκανήσου

